РЕГЛАМЕНТ (ЕО) № 119/2007 НА КОМИСИЯТА
от 8 февруари 2007 година
за изменение на Регламент (ЕО) № 493/2006 за установяване на преходни мерки в рамките на реформата на общата организация на пазарите в сектора на захарта
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 318/2006 на Съвета от 20 февруари 2006 г. относно общата организация на пазарите в сектора на захарта (1), и по-специално член 44, буква а) от него,
като има предвид, че:
(1)
Регламент (ЕО) № 493/2006 на Комисията (2) предвиди някои специфични преходни мерки, приложими за пазарната година 2006/2007, която е първата пазарна година по изпълнение на реформата на общата организация на пазарите в сектора на захарта.
(2)
Положението на общностния пазар за пазарната година 2006/2007 се характеризира с дисбаланс между пазара на захар в рамките на квота и пазара на захар извън квота. Докато е възможно излишъкът от захар в рамките на квота да се увеличи, наличните количества на захар извън квота, които са предназначени за химическата индустрия, биха могли да се окажат недостатъчни във втората половина на пазарната година 2006/2007, като се имат предвид произведените количества, запасите и повишеното търсене на суровини за производството на биоетанол.
(3)
Необходимо е следователно да се предвидят специфични преходни мерки за пазарната година 2006/2007, за да се възстанови равновесието между пазара на захар в рамките на квота и този извън квота и да се облекчи прехода, в сферата на химическата и фармацевтичната промишленост, между предишния режим на снабдяване със захар, произведена в рамките на квота, в сила през пазарната година 2005/2006, и новия режим, установен с Регламент (ЕО) № 318/2006, за снабдяване със захар, произведена извън квота. Изпълнението на реформата на сектора бе напълно осъществено едва в края на юни 2006 г., което доведе до несигурност в сектора, силно затруднила сключването на договори за доставка за пазарната година 2006/2007. В действителност този тип договор трябва, на практика, да се предвиди дори преди посяването на цвеклото, тоест преди предходния месец март. Предвидените в настоящия регламент мерки трябва да позволят по-голяма гъвкавост при управлението на производството извън квота и да осигурят доставките на захар за химическата промишленост при ценови условия, които съответстват на световната цена. Целесъобразно е да се позволи на производителя да замени количества промишлена захар със захар, която е произведена в рамките на квота. Все пак тази възможност трябва да бъде предоставена само, при условие че допълнителни проверки на доставените и действително използваните от промишлеността количества са адекватно осигурени. Следователно решението за предоставянето на тази възможност трябва да бъде оставено на компетентните власти на държавите-членки.
(4)
Разпоредбите относно доставката и използването на промишлена захар на Регламент (ЕО) № 967/2006 на Комисията от 29 юни 2006 г. за установяване на подробни правила за прилагането на Регламент (ЕО) № 318/2006 на Съвета по отношение на производството на захар извън квота в сектора на захарта (3) трябва да се прилагат към количествата, доставени в рамките на преходните мерки, които са постановени от настоящия регламент.
(5)
Регламент (ЕО) № 493/2006 следва да бъде съответно изменен.
(6)
Предвидените с настоящия регламент мерки са в съответствие със становището на Управителния комитет по захарта,
ПРИЕ НАСТОЯЩИЯ РЕГЛАМЕНТ:
Член 1
Следният член 3а се добавя в Регламент (ЕО) № 493/2006:
„Член 3а
Използване на захар в рамките на квота
1. За доставките на промишлена захар, които трябва да бъдат реализирани до 30 септември 2007 г. в рамките на договори, посочени в член 6 на Регламент (ЕО) № 967/2006 на Комисията (4), компетентните власти на държавите-членки могат да допуснат, по искане на производителя, известно количество захар, което той е произвел в рамките на квота, включително и захарта, изтеглена по силата на член 3 от настоящия регламент, да бъде доставено в замяна на промишлена захар, произведена извън квотата.
2. Количествата захар, доставени в съответствие с параграф 1, се осчетоводяват като промишлена суровина, доставена на преработвател, така както е предвидено в член 4, параграф 1, втора алинея, буква а) от Регламент (ЕО) № 967/2006, за пазарната година 2007/2008.
3. Предвидените в членове 8 и 10 от Регламент (ЕО) № 967/2006 уведомления посочват отделно количеството, доставено в съответствие с параграф 1 на настоящия член.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 февруари 2007 година.